
    Első fejezet


    Az ébredő ötlet





    Kora hajnalban a felkelő nap sugarai éppen elérték New York városát. Az egyik épület harmadik emeletén, némi halovány lila füst kíséretében egy titokzatos férfi jelent meg. Magasságával szinte betöltötte a 3A lakás bejárati ajtaját. Félhosszú, világosbarna haja finoman táncolt régies fazonú hosszú kabátjának kopottas hajtókáján. Türkizkék szeméből áradó lelkesedéssel határozottan jelezte a jelenlétét.

Az intenzív kopogás mennydörgő morajlással töltötte meg a lakást. Az itt lakó, ám ágyában még csendesen alvó nőt ez egyáltalán nem zavarta; az elmúlt fél év során már hozzászokott az efféle ébresztéshez. Bár ha már ekkor tudomást szerez korai látogatójának legújabb ötletéről, talán ki sem kel az ágyából.

– Karen, ébren vagy?

A hangos ébresztő visszhangzott a folyosón, de senki sem felelt. A látogató elszántsága mégsem hagyott alább; töretlenül folytatta a heves ébresztést. A szüntelen kopogás és a hosszas kiabálás végül sikerrel szakította meg célpontja édes álmát.

Szinte élettelenül kelt fel ágyából egy magas, hosszú vörös hajú, smaragdzöld szemű és elnyűtt pizsamát viselő nő. Úgy lépdelt az ajtóhoz, mint aki azt sem tudja, merre van arccal. A bejárati ajtóhoz ért, és egy aprócska mozdulattal megszüntette a lármás ébresztést. Az ajtóban korai látogatója állt, és kedvesen mosolygott rá.

– Karen, nagyszerű! Tudtam, hogy már ébren vagy. Indulásra készen?

Az áldozat hatalmas ásítást követően csupán gyilkos tekintettel válaszolt.

– Ki ne ess a szádon, te kis álomszuszék!

A korai látogatót teljesen elvarázsolta saját gondolata. Egyszerűen kikerülte az ajtóban álló őrt, és helyet foglalt a legközelebbi kanapén.

– Jó reggelt neked is, John. Nyugodtan fáradj beljebb – csukta be az ajtót mogorván a nő.

– Ha meghallod, megint mit találtam ki! – John csodálkozva nézett végig rajta, majd izgatottan szegezte neki a kérdést: – Miért nem vagy még készen? Már tegnap mondtam, hogy ma kora reggel kezdünk. Ez lesz az első napod a terepen, amire oly régóta vártál.

– Az elmúlt fél év során minden reggel rám verted az ajtót, ezért reménykedtem benne, hogy ma kivételt teszel.

– Mire vársz még? Készülődj, az ügyfelek már várnak ránk!

– Rendben, adj pár percet, amíg összekapom magam – sietett a fürdőszoba felé a nő, és remélte, hogy a reggeli zuhany felébreszti.

– Karen, meddig várjak még? – méltatlankodott John, de izgatott mogorvaságát elmosta a víz csobogása. Kénytelen volt önállóan felkutatni a tervéhez szükséges eszközt.

Emlékezete szerint az Karen íróasztalának középső fiókjában rejtőzhet. A rejtekhelyhez sietett, és alapos kutakodást követően meg is találta, amit keresett: egy kompakt videokamerát.

– Nahát, itt bujkálsz, te kis aranyos! – kiáltott fel örömtelien, és magához ragadta apró kincsét.

Karen elzárta frissítő zuhanyát, és a törülközője felé nyúlt. Amint megérintette, eszébe jutott, hogy már nincs szüksége rá. A kádból kilépett a tükör elé, és azon gondolkodott, milyen ruhát viseljen. Nem jutott eszébe más, csak a kedvenc lila felsője, kék farmerja és fekete zoknija. Összetette a jobb kezén a mutató- és a középső ujját, és egy halovány fény jelent meg közöttük, amivel végigmutatott magán. A testéről a víz a másodperc tört része alatt elpárolgott. Kedvenc ruhaneműi azonnal megjelentek rajta. Közben a hosszú, vizes haja is megszáradt, és lassan felvette eredeti, enyhén hullámos formáját. A konyha felé sietett, kávét szeretett volna készíteni, de amint a pulthoz ért, John azonnal lerohanta őt a kérdéseivel.

– Kölcsönadod ezt nekem? Bekapcsolod és megmutatod, hogy kell használni?

A sorozatos kérdések hallatán morcosan méregette faggatóját, hirtelen azt sem tudta, mit feleljen. A reggeli kávéja nélkül még gondolkodni sem tudott.

– Mégis miért kell az neked?

– Hidd el, ez most tényleg tetszeni fog!

Karen mély levegőt vett, és nyugodtan levette a kávésdobozt a polcról. Mihelyst kinyitotta, egy titokzatos erő elragadta tőle, és visszahelyezte a helyére.

– Hé, ezt most miért csináltad?

– Nincs most időnk erre! Kérlek, segíts bekapcsolni a kamerát. Mielőbb el kell indulnunk az ügyfélhez!

– Egyáltalán miért van szükséged kamerára? Hiszen még használni sem tudod, te vénember.

John izgalmát váratlan zavarodottság váltotta fel. Nem azért, mert az előbb vénembernek hívták, hanem mert nem tudta, hogyan közölje az ötletét. Úgy gondolta, jobb lesz, ha inkább mindketten leülnek. Megfogta a kamerát és helyet foglalt a kanapén.

– Gyere, kérlek, foglalj helyet – mutatott udvariasan az előtte lévő székre.

Karen eleget tett a kérésének, és a székhez sietett. Nyomban leült, és egy mély levegővétellel készült fel a váratlanra.

– Nos, mint azt tudod, mágus vagyok, te pedig a tanítványom.

Karen egyetértően bólintott.

– Úgy gondoltam, mi lenne, ha rögzíteném a mai nap eseményeit. Megosztanám az emberekkel a valódi mágia alapjait. Ezen felül bemutatnám nekik a közöttük élő lényeket és entitásokat. Hiszen sokan érdeklődnek a valódi mágia működése iránt. A kész felvételt eljuttatom az egyik volt tanítványomhoz, aki közzétenné az interneten. De nem csupán egy részt, hanem egy egész sorozatot készíthetnénk erről. Mit szólsz hozzá? – tudakolta csillogó szemekkel.

Karen elképedt mestere ötletétől. Hirtelen tengernyi gondolat kavargott a még félig alvó elméjében. Miután végiggondolta a hallottakat, teljesen magához tért. Nem szerette volna letörni mestere lelkesedését, ezért próbálta kíméletesen megfogalmazni a válaszát.

– John, szerintem... – kezdte kedvesen.

A mester lelkesedésében közelebb hajolt hozzá.

– ...ez nem a legjobb ötlet – fejezte be megértően.

A válasz hallatán John fokozatosan visszahúzódott a székében, és korai lelkesedését hamar felváltotta morcos ábrázata.

– Ezt már ugyan mégis miből gondolod? – mordult fel.

Karen ismét egy mély levegővételt követően összeszedte minden gondolatát, és megpróbálta érthetően megfogalmazni az aggályait.

– Belegondoltál már abba, hogy ez az ötleted mégis mit okozna az én világomban? Sokan ezekre az információkra még egyáltalán nem állnak készen. Az utcákon kitörne a pánik, ha megtudnák az igazságot a mágia működéséről, és ezt te sem akarod. Épp elég megküzdeni az entitásokkal, nem kell még az emberek rosszindulatával is.

John az „én világomban” szavakat hallva erőteljesebben összeráncolta a szemöldökét, és a többi érvet meg sem hallotta.

– A te világodban? – kérte számon fennhangon.

– Igen John, az én világomban – állt fel helyéről a nő, és közben átment a másik szobába. – Szerintem az emberek zöme egyáltalán nem áll készen az ilyen jellegű tudásra. Számukra az is csodaszámba megy, amivel elkápráztatják őket az illuzionisták. Láttad már, milyen videókat osztottak meg az interneten ezek az emberek?

– Miért, milyeneket? – kíváncsiskodott John.

– Szerintem vess rájuk egy pillantást, és megtudod. Ezekben a videókban látottakat sem hiszik el sokan. A te videód mégis miben különbözne ezektől? Ugyanúgy nem hinnék el az emberek. Különben is, őket sosem az igazság érdekelte, inkább csak szórakozni szeretnek.

John meg se hallotta a meggyőző érveket, és kezébe vette a kamerát. Szétnyitotta, és elkezdte látszólag hozzáértően kezelni. Véletlenül megnyomta az egyik gombot, mire az eszköz lencséje kinyílt. A kihajtott kijelzőjén pedig máris láthatóvá vált a dohányzóasztal.

– John, figyelsz te rám egyáltalán? – kiáltott át hangosan a másik szobából Karen.

– Aha, igen, persze, ahogy mondod! – jegyezte meg érdektelenül a férfi.

A mester figyelmét jobban lekötötte kis drágaságának működése. Nem telt el sok idő, és sikerült megfejtenie az eszköz titkát. A kamerát egyszerűen lehelyezte maga elé a dohányzóasztalra, és a felvételhez megfelelő szögbe állította. Határozottan megigazította öltözékét, majd nyugodtan hátradőlt a székében. Összeérintette jobb kezén a mutató- és középső ujját, és intett egyet a kamera felé. Az eszköz piros gombja benyomódott, és végre elkezdte rögzíteni a történelmi pillanatot.

– Üdvözlöm a kedves nézőket – kezdte lelkesen –, az én nevem John Sul...

– Te meg mégis mit művelsz? – mordult rá mesterére Karen, miközben belépett a szobába.

– Csak elkezdtem megvalósítani az ötletemet. Miért, szerinted nem így kellene kezdenem? – tudakolta tőle gyermeki ártatlansággal.

– Te most komolyan rögzíteni szeretnéd, ahogy energiamágiát használva különböző lények ellen harcolsz? A felsorolt aggályaimat pedig szokás szerint teljesen figyelmen kívül hagyod! Bár, mit is vártam tőled? Ne is reméld, hogy az emberek az ezüsttálcán eléjük tárt információk garmadáját el fogják fogadni. Akik viszont tisztában vannak a mágia működésével, nemtetszésüket fogják kifejezni az elhangzottakkal kapcsolatban. Bár azt csinálsz, amit akarsz! – jelentette ki érdektelenül.

– Természetesen igen! – vágta rá lelkesen. – De ne rohanj ennyire előre, kedves tanítványom. Ha már most elmondod a kedves nézőknek, miről lesz szó a videóban, akkor elvész a meglepetés ereje!

– Ha te ezt most komolyan elkezded, akkor nekem végképp szükségem van egy kávéra! – rosszallotta a helyzetet fejcsóválva, és betért a fürdőbe egy fogmosásra.

A mester mit sem törődött tanítványa aggályaival. Ismét kényelembe helyezte magát, és szívélyes mosollyal a kamerába tekintett.

– Üdvözölöm a kedves nézőket, John Sullivan vagyok – kezdte udvariasan. – A videóban nemsokára látható képsorok valódi eseményeket mutatnak be. A rögzítés során semmilyen képi effektust vagy manipulációt sem használtam. A mai napon roppant fontos és alapvető energiamágia-ismereteket, valamint gyakorlati útmutatást fogok átadni nektek. Ezen kívül elétek tárom a látható világ mögött meghúzódó láthatatlan valóságot.

– Na! – zengett elégedetlenül a közbeszólás a fürdőszoba felől.

– Most mi a problémád?

– Ezt így nem mondhatod nekik! – méltatlankodott fogkrémmel teli szájjal Karen, majd végül köpött egy nagyot.

– Miért is nem? – érdeklődött John.

– Egyszerűen azért, mert azt fogják hinni, hogy amit mondasz, pusztán kitaláció. Ne meggyőzni próbáld őket, hanem vezesd be őket a titkok titkába, és majd eldöntik, mit gondolnak igaznak és mit nem.

Karen ezek után, mint aki jól végezte dolgát, vizet merített a poharába, és kiöblítette a fogkrémet. Elzárta a csapot, a mosdókagyló szélére helyezte a poharát, és beletette a fogkeféjét.

– Akkor szerinted mégis mit kellene mondanom? – vetette oda John.

– Szerintem inkább mondd azt, hogy a videóban látható események egy részét valódi történések ihlették – fűzte hozzá Karen, miközben megtörölte arcát és kezeit.

John elgondolkodott a hallottakon, és feltette magának a nagy kérdést: vajon hol is kellene kezdenie?

– Ha szerinted ez sem megfelelő – folytatta gondolatmenetét a tanítvány –, akkor inkább fogalmazz ekképpen: „Ebben a videóban lejátszódó eseményeket egyáltalán nem fogjátok elhinni, de kendőzetlenül bemutatom önöknek a látható világ mögött meghúzódó láthatatlan valóságot. Ami ellen első látásra tiltakozni fognak, de a végéhez érve elkezdenek hinni benne.”

John megsimította szakállát, és a kapott tanácson mélyen eltöprengett. Kis idő elteltével vett egy mély lélegzetet, ismét megigazította öltözékét, a kamera felé fordult, és határozottan megszólalt:

– Üdvözöllek téged, én...

– Hé, ez így nem lesz jó! – vágott közbe Karen, miközben elsétált a kamera mögött.

– Már megint mi a problémád?

– Magasabbra kellene helyezned a kamerát, szinte alig látszol benne – mondta nyugodtan, miközben intett egyet rövid szárú csizmájának, amely akadálytalanul szökkent fel a lábára.

John a probléma hallatán gondolkodás nélkül összeérintette jobb kezén a mutató- és középső ujját. Ezután finoman húzott egyet maga előtt: röviden felfelé, enyhén jobbra, majd ismét fel. Ennek hatására a kamera körül pompázatosan fénylő, apró pontok lobbantak fel. Ezek lassan felemelték az asztalról, és tökéletes pozícióba állították az eszközt.

– Így már megfelel? – tudakolta önelégült félmosollyal az arcán.

– Várj, ellenőrzöm... de te is láthatod, csak nézz bele a kijelzőbe – hajolt közelebb a kis eszközhöz, és egyetlen pillantást vetve a kamera kijelzőjére, megállapította: – Most már rendben lesz. Viszont jobban belegondolva, ha így megyünk el az emberek mellett az utcán, akkor azonnal ki fognak futni a világból – tette hozzá őszintén.

– Köszönöm a segítséget, de ha a mellettünk elhaladó emberek meghallják, amit a nézőknek mondok, abban biztos lehetsz – adott igazat tanítványának, majd mély hallgatásba merült.

Azon töprengett, miként hidalhatná át a fennálló nehézséget. Úgy vélte, az lesz a legbölcsebb, ha inkább elrejti a kamerát. Ehhez széttárta jobb tenyerét, és a kamera felé intett a levegőben. Ennek hatására egy halvány fényesség kezdte lassan körbeölelni a kis eszközt, és amint kiteljesedett, fokozatosan láthatatlanná tette azt.

– Ez igazán briliáns megoldás volt, Mester.

– Köszönöm, de ha megengeded, folytatnám a rögzítést.

– Csak tessék – mutatott nyugodtan a kamera irányába.

– Üdvözölöm a kedves nézőket! John Sullivan vagyok, szabadúszó mágus. Valószínűleg értetlenül bambulsz magad elé, és azt kérdezed magadtól: mit is jelent mindez? Nos, a rövid vagy a hosszú verziót szeretnéd hallani?

– A rövidet, mert az ügyfelek várnak ránk! – vágott közbe Karen.

– Köszönöm, hogy ismét félbeszakítottál, kedves tanítványom.

– Elnézésedet kérem, Mester.

– Most kezdhetem elölről.

– Azt azért nem kell, később megvágjuk a felvételt. Kérlek, tényleg a rövid verziót mondd, a hosszú senkit sem érdekel – türelmetlenkedett a nő.

– Rendben, de ha most megbocsátanál, folytatnám a felvételt – szegezte tekintetét a kamerára. – A tanítványom, Karen Smith kérésére a rövid verziót fogom elmondani neked. Ahogy az előbb említettem, szabadúszó mágus vagyok. Ez annyit tesz, hogy egyetlen Mágus Rendhez sem tartozom. Mivel így nem sok elfoglaltságom akadt, létrehoztam egyet. Röviden fogalmazva: spirituális energiamágia segítségével ártó szándékú lényeket távolítok el adott helyről vagy személyről. Hétköznapi értelemben véve egy mágus és egy démonvadász keveréke vagyok, de hála a magasságosnak – nevetett fel halkan –, ez nem teljesen így van. Ugyanis a munkám roppant összetett. A közhiedelemmel ellentétben az emberekkel párhuzamosan nem csupán démonok, hanem különböző szándékú lények élnek együtt. Néhány közülük barátságos, némelyikük viszont abszolút nem. Most pedig némi pluszinformáció következik. Az entitások szándékukból fakadóan három nagyobb csoportra oszthatóak: segítő, ártó és semleges. Ha valakit ártó szándékú entitás támadott meg, felveszi velem a kapcsolatot. Elmegyek a helyszínre, és az érzékeim segítségével felmérem őt és a terepet is. Habár alapvetően erre semmi szükség, mert távolról is képes lennék eltávolítani a helyszínen ólálkodó lényt, de az évek során azt tapasztaltam, hogy az embereket megnyugtatja a személyes jelenlétem. A helyszíni szemlét követően, ha valóban található ártó szándékú entitás, spirituális energiamágia segítségével eltávolítom. Hogy pontosan mi a spirituális energiamágia? Ebbe az ősi tudásba szeretnélek beavatni téged. Ha kitartóan figyelsz, valódi, működő mágikus varázsigéket tanulhatsz, karöltve a hozzájuk szükséges elméleti és gyakorlati tudással egyetemben. Hidd el, tetszeni fog! – jelentette ki elégedetten, majd a tanítvány felé fordult. – Eddig ez szerinted hogy hangzik? – tudakolta tőle érdeklődően.

– Szerintem hozod a szokásos magyarázós formád, és ahogy hallom, mégis a hosszabb verziót fogod mondani. De van egy jó hírem is: elkészültem, ezért ha gondolod, elindulhatunk!

John a jó hír hallatán nagy hévvel pattant fel székéről, és csatlakozott Karenhez. A lakást elhagyva végre megkezdhették a napjukat. A kamera töretlenül követte őket, és rögzítette minden mozdulatukat. Karen vezetésével máris megcélozták a legközelebbi kávézót. Amint a bejárathoz értek, megcsörrent a mobiltelefonja, amit rögtön előkapott.

– Várj egy kicsit, hív az ügyfél! Felveszem idekint, addig hozz nekem egy szokásosat.

– Ahogy kívánod, de nyugtasd meg, és mondd meg neki, hogy hamarosan odaérünk – hagyta rá John.

– Rendben, megmondom.

John örömtelien lépett be a kávézóba, és egyenesen a pult felé vette az irányt. Közben mit sem törődött a körülötte lévő emberekkel. Folyamatosan a mellette lebegő, mások számára láthatatlan kamerába beszélt.

– Elnézését kell kérnem a hallgatásom miatt, de manapság nagyon megy az üzlet. Most nézz körül: a bolygón élő emberek zöme képtelen látni a látható világ mögött meghúzódó, láthatatlan valóságot. Képesek lennének rá, de sajnos a társadalom hitetlensége a megfoghatatlan világ iránt elnyomja bennük ezt a képességet. Ha látnák, hogy most is mennyi lény élősködik rajtuk, ijedtükben fejvesztve rohangálnának, mint a cukorsokkot kapott óvodások.

– Jó reggelt, uram! Mit kér? – szólította meg udvariasan a barista.

– Pont, mint ez a fickó! – mutatott rá önelégülten az előtte állóra. – Nem is látja, hogy itt egy kamera a szeme előtt, és még csak nem is érzi, energetikailag mennyire eltérőek vagyunk egymáshoz képest. Pedig ahogy nézem – vetett rá egy pillantást, miközben kéklően felizzottak a szemei egy pillanatra –, a szükséges képességei megvannak hozzá – bólogatott elismerően.

– Elnézést, uram, de ezt hogy érti? – tudakolta zavarodottan a férfi.

– Óh, bocsánatát kérem, kissé megfeledkeztem magamról. Ne is törődjön velem, csupán magamban beszéltem. Jó reggelt kívánok! Kérnék egy karamellás kávét és egy lattét, köszönöm.

– Egy pillanat, máris adom!

A kamera a pult fölé lebegett, és lefelé fordult. Folyamatosan rögzítette, hogyan készülnek a kávék, majd miután elkészültek, lassan visszatért eredeti pozíciójához, a mester elé.

– Tudom, a karamellás kávé nem éppen a magamfajta emberhez illik, de mit tehetek? Szeretem az édes kapitalizmust – kacsintott a kamerába mosolyogva.

– Már elnézést, uram, mit mondott?

– Ahogy említettem, ne is figyeljen rám. Mennyivel tartozom?

A barista zavarodottan helyezte a pultra a kávékat.

– Tessék, itt egy húszas, a többi a magáé – helyezte határozottan a pultra a pénzt, majd a kávékat megragadva elegánsan kiviharzott a kávézóból.

A kamera végigkísérte a mestert kifelé menet; miután kiértek, látták, ahogy Karen épp elteszi a mobiltelefonját.

– Mit mondott az ügyfél?

– Semmi különöset, a szokásosat. Aggódik a lányáért, és azt kérdezte, mikor érünk már oda.

– Remélem, nem szállt el az agyad, és kedvesen megnyugtattad őt. Tessék, itt a kávéd – nyújtotta át boldogan.

Karen megállíthatatlan hévvel ragadta magához az éltető nedűt, és rögtön egy hatalmasat kortyolt belőle.

– Ez undorító! Utálom a lattét! – zengte elégedetlenül a nyílt utcán.

– Azt hittem, azt szereted – jegyezte meg ártatlanul John.

– Neked mid van? – kapta ki mestere kezéből a kávéját, és pofátlanul belekortyolt. – Ez pedig karamellás – folytatta mély undorral. – Hogy tudod ezt egyáltalán meginni? – nyomta is neki vissza fintorogva. – Értelmes ember nem iszik sem lattét, sem pedig karamellás kávét. A kávé legyen kávé: sötét és keserű, mint az élet!

John megrökönyödve meredt a kezébe kényszerített löttyre. Egyetlen dolgot szeretett az életében, és az a reggeli karamellás kávéja volt. De most egy éles karmokkal megáldott kéz ragadta el tőle! A bűnös nem más volt, mint a tanítványa. Karen azonban nem sejtette, hogy mestere nem szívleli, ha mások az engedélye nélkül isznak vagy esznek bele abba, amit éppen fogyaszt.

– Most, hogy már beleittál, már én sem fogom – jegyezte meg elhűlve.

– Ezt meg hogy érted?

– Nem szeretem, ha arcátlanul beleisznak vagy beleesznek abba, amit éppen elfogyasztani készülök.

– Elnézését kérem, fenséges úr! – hajolt meg gúnyos eleganciával. – Nem fogsz belehalni – vágta rá érzéketlenül.

– Az a szerencséd, hogy most nagy szükségem van erre a kávéra, és amúgy sem pártolom a pazarlást, ezért nem fogom kidobni.

– Sajnos így nem tudom meginni ezt a borzalmat – körözött kettőt mutatóujjával a pohara felett Karen; a benne lévő ital lassan éjfeketévé változott. – Most már méregtelenítve lett! – kortyolt végre hatalmasat az energiát adó italból. – Egyébként elindulhatunk az ügyfélhez – adta ki az utasítást mesterének.

John az utasításra rögtön elő is vette noteszét, és böngészni kezdte a címet. Karen, amint megpillantotta mestere segédjét, rögvest félrenyelte a kávéját, és köhögések közepette harsány nevetésben tört ki.

– Úgy van, nevess csak ki!

– Nem, dehogyis, de még mindig szokatlan, hogy noteszt használsz. Habár a korod indokolja ezt, te vénember!

John egy pillanatra felpillantott a jegyzeteiből a tanítványára, és a következő megállapítást tette:

– Remélem, azzal tisztában vagy, hogy szinte egyidősek vagyunk.

Karen azonnal elhallgatott. Mesterére meredt, és határozottan neki szegezte a szavait:

– Igen, látszólag egykorúnak tűnünk, de mindketten tudjuk az igazságot.

John elégedetten tette el noteszét, és körbetekintett.

– Ahogy látom, nem vagyunk messze. El kell haladnunk abba az irányba néhány háztömbnyit, és rögtön ott is vagyunk. Így a megbeszélt időpontra, fél nyolcra, a késésed ellenére is odaérünk.

– Akkor induljunk is útnak, az entitás már alig várja, hogy szembekerüljön velem! – lelkesedett a nő.

– Ezt igazán jó tudni, csak nehogy az legyen, mint a legutóbbi gyakorlás során!

– Az, kérlek, egy félreértés volt. Megfogadtad, hogy soha többet nem hozod fel!

Energiával telve indultak el a kávézó melletti utcán. John csak mosolygott tanítványa hevességén. Inkább folytatta mondandóját, amit a mellette lebegő kamera fáradhatatlanul rögzített.

– Az emberek észre sem veszik, mennyire megkötik a figyelmüket a különböző marketing trükkökkel. Így veszik rá őket a felesleges holmik halmozására. Ugyanis minden, amiről azt hiszik, hogy az a valóság, valójában illúzió csupán. A sok mesterséges anyagot tartalmazó vacak, amit egészséges élelmiszer címszó alatt tömnek magukba – fejtette ki, miközben kortyolt egy nagyot kávéjából. – Ha ez nem lenne elég, ott van még a rengeteg függőséget kiváltó termék, amit örömmel fogyasztanak – fűzte hozzá hevesen.

– Mint ahogy te is – jegyezte meg megvetően a mestere mellett kullogva Karen.

– Ilyenek, mint például a cukor, az alkohol vagy a dohány; ezek egyáltalán nem tesznek jót az emberi szervezetnek. Teljesen eltompítják az emberi test belső energetikai rendszerét. Ebből adódóan elhomályosítják az elmét, és így az érzékelést az általuk láthatatlannak vélt világra. Az emberek a helytelen táplálkozás miatt nem képesek a finomabb energiák érzékelésére. Abba már bele sem megyek, hogy mindenki a saját vágyainak a rabja – torpant meg egy pillanatra, és a kamera felé fordult. – Elnézésedet kell kérnem, nem is erről kellene beszélnem. Egy kicsit elragadtattam magam – szabadkozott udvariasan.

– Kicsit – motyogta az orra alatt halkan Karen.

– Ha most bármilyen belső kényszert éreztek a videó bezárására, azt teljes mértékben megértem. Most biztos azt gondoljátok, csak egy idióta vagyok, aki semmitmondóan összevissza beszél.

– Egyetértek – jegyezte meg halkan magának Karen.

– Ha megengeded, hadd szakítsalak itt félbe. A mondandóm roppantul fontos számodra. Dőlj hátra kényelmesen, és hallgasd végig figyelmesen! Végre tanulhatsz valami hasznosat! Közben ignoráld a tanítványom viccesnek vélt beszólásait – fejezte be elégedetten.

John nyugodtan folytatta útját. A kamera eközben lassan a kezében lévő kávéra fókuszált, majd vissza rá. Enyhén oldalra döntötte magát, és ismét vissza, így imitálta a kérdését.

– Igazad van, a karamellás kávé. Most is cukrot iszom, de mit is tehetek? – vonta fel a vállát. – Nekem is vannak függőségeim. Én sem vagyok szent. Egyszerűen szeretem az ízét. Ezen kívül más oka is van annak, hogy épp ezt a fajtát iszom. De most engedd meg, hogy visszatérjek a felvételhez – válaszolta az eszköznek.

John ezután illedelmesen belenézett a kamerába, és a következőt mondta a nézőknek:

– Kedves érdeklődő, aki maradtál, és úgy döntöttél, figyelmesen végighallgatsz: köszönöm megtisztelő figyelmedet. Gratulálok, te is azok közé tartozol, akik a jó pirulát vették be. Gondolom, már nagyon kíváncsi vagy arra, mit is szeretnék veled megosztani. Mit szólnál hozzá, ha eléd tárnám azokat a titkokat, amelyek által végre megérted a látható világ mögött meghúzódó láthatatlan valóságot? Az tetszene, igaz? – bólogatott egyetértően a kamerába.

A kamera egyetértően bólogatott a mesterrel.

– Nagyszerű, ez aztán a lelkesedés! Szerintem is nagyra értékelnéd.

– Ez így csalás! – vágott közbe Karen.

John a vádaskodás hallatán azonnal megállt. A nála fél fejjel alacsonyabb tanítványa felé fordult. Felhúzott szemöldökkel, ártatlanul neki szegezte a kérdését:

– Ugyan már, miért is lenne ez csalás?

Karen két kortyolás között vádlón nézett mesterére.

A kamera eközben teljesen eltávolodott tőlük. A föld fölé ereszkedett, így mindketten tökéletesen beleilleszkedtek az általa rögzített képbe.

– Egyszerűen azért, mert látom az energiaszálakat, amelyekkel mozgatod a kamerát! – mutatott rá az egyikre kiábrándult unottsággal.

– Ez így nem teljesen igaz! – kerekedett mosolyra a mester szája széle, és tiltakozásul a fejét rázta az elhangzott vádakra.

– Engem nem tudsz átverni. Így csak a nézőidnek és magadnak hazudsz. Szerintem az lenne a legjobb, ha inkább adnál a kamerának egy személyiséget – javasolta a nő.

John úgy meredt tanítványa csillogó szemeibe, mint aki valami fontosat szeretne közölni vele, de eközben mélyen elmerült a saját gondolataiban.

– Tudod mit, ez egy remek ötlet! – lelkendezett felcsillanó szemekkel.

Azonnal a kamerára mutatott bal kezének hüvelyk-, mutató- és középső ujjával, és így szólt:

– Uttina exact momente, atut porteine!

Ennek hatására a kamera életre kelt. A mesterből kiáradó energiafonalak végleg elszakadtak. Az eszköz szabadon körbelebegte őket, megállt előttük, és profin rájuk fókuszált.

– Ez elég hülyén hangzott. A karamellás kávé alaposan összekuszálta az elmédet. Egyébként mit szólnál hozzá, ha elneveznénk a kamerát Camnek? – tudakolta reménykedve mesterétől Karen.

– Igen, tudom, a varázsigék nem mindig túl hangzatosak, vagy származnak valamilyen ősi nyelvből. Bárki képes saját nyelvezetéhez mérten varázsigéket alkotni, ahogyan most én is tettem. Viszont a varázsigék pontos működéséről és használatáról később lesz szó – magyarázta érthetően. – Nem, nem fogjuk a kamerát Camnek hívni – tiltakozott határozottan.

– Nekem ezzel nem mondtál semmi újat. Mégis megmondanád, hogy miért nem?

A mester félmosollyal az arcán, kedvesen tekintett tanítványára, és a kamerára mutatott.

– Nem is neked szántam ezt a magyarázatot. A válaszom pedig egyszerűen: nem.

– Értem; jobban teszem, ha inkább kilépek a képből, és hagylak érvényesülni – haladt tovább mestere mögött, lemaradva tőle egyetlen lépéssel.

John az arcán megmaradt félmosollyal a kamera irányába tekintett, amely elé lebegett.

– Gyere, kis barátom, folytassuk utunkat! Ahogy látod, az öltözékem nem igazán különbözik a többi emberétől. Külső megjelenésem alapján egyáltalán nem tűnök mágusnak. Ránézésre hétköznapi fickónak látszom, aki első pillantásra talán kissé különcnek hathat. Legalábbis azért, mert most a nyílt utcán magában beszél, de ettől eltekintve még teljesen normálisnak gondolnál.

– Na persze – szúrta oda pökhendien Karen.

– Te csak idd az elixíred! – vágott vissza a tanítványának.

A mester mit sem törődött a közjátékkal. A kamerába meredt, és nyugodtan folytatta mondandóját.

– Hétköznapi, normális... mit is jelentenek ezek a szavak? Az átlagember számára csupán annyit, hogy a mellette álló személy úgy tűnik, teljesen rendben van, társadalmilag elfogadott. Teljes mértékben beleillik az ő piciny kis világába, amely nem nagyobb egy aprócska borsószemnél. De ennek a borsószemnek is csak egy töredékét látja a saját szemszögéből. Ha már egy másik ember nézőpontjából kellene megvizsgálnia, visítva menekülne el.

Amikor a mester gondolatmenete végéhez ért, éppen az utca végére értek és megálltak. A kamera mögéjük lebegett, és rögzítette, ahogy visszatükröződnek a velük szemben parkoló autó fényezett felületéről.

– Nézd ezt a mesterművet! Mindig is vágytam egy ilyenre. Az emberi leleményesség és a modern technológia csodája ez a jármű. Nézd, micsoda szépség – lelkendezett elégedetten.

Az eszköz bátran indult el kettejük között, és körbelebegte az autót, bemutatva azt teljes pompájában.

– Szerintem nem egy nagy durranás, ez csak egy autó. Egyáltalán miért kell neked egy ilyen?

– Nem is vártam mást tőled – vonta fel a vállát. – Pontosan azok beszélnek így, akik képtelenek értékelni az emberi leleményességből fakadó mérnöki remekműveket.

A kamera eközben visszatért eléjük, és onnan rögzítette tovább az eseményeket.

– Várjunk csak, de hiszen volt autód!

– Igen, volt. De nyugodtan elmondhatod a kedves nézőknek, pontosan mi is történt vele.

– Azt inkább ne firtassuk – jegyezte meg visszafogottan Karen, és ártatlanul az égre nézett.

– Szerintem se – fordult a kamera felé. – Nem is szaporítom tovább a szót. Ez a videó a mágia bemutatásáról szól, ezért maradok a témánál, és felteszem a nagy kérdést. Azt, amit gondolom, életed során már legalább egyszer te is feltettél magadnak: létezik egyáltalán mágia? A válasz erre a kérdésre egy határozott igen. Ezt megtudva felmerülhet benned a következő kérdés: mi a mágia? A válaszom erre roppant egyszerű. A mágia egy olyan komplex tudás, amely által az ember megismeri önmagát, az univerzum működését és ezek egymásra való hatását. A mágia megértésével és elsajátításával képessé válsz az energiák tudatos felhasználására, és ebből adódóan valamilyen általad kívánt hatás kifejtésére. A mágiát emberek milliói használják napi szinten, csak egyáltalán nincsenek ennek tudatában. Ennek fényében felmerülhetett benned a következő kérdés: mi határozza meg a mágiát? A mágiát a felhasznált energia minősége, annak iránya és szándéka határozza meg. A mágiát az egyén szándéka szerint két fő csoportra oszthatjuk: ártó és segítő. Bár vannak mágiák, amelyek ezek határain helyezkednek el, éppen ezért egy mágus általában pártatlan. Sohasem jó vagy rossz. Egészben gondolkodik, és nem részletekben. Ha ez nem lenne elég, a mágia gyakorlásához be kell tartani bizonyos mágikus szabályokat és univerzumi törvényeket – jelentette ki határozottan, majd közelebb hajolt a kamerához, és halkan belesúgta: – De neked elárulom, nem igazán szoktam betartani ezeket a törvényeket. Ha lehet, inkább megkerülöm őket, az sok mindent megkönnyít – kacsintott bele a kis eszközbe barátságosan.

– Pontosan, ezért is rúgtak ki a Mágus Rendből, és lettél szabadúszó mágus – fűzte hozzá elégedetten Karen.

– Te ebbe ne szólj bele, kedves tanítványom.

– Értettem, Mester! Bocsánat, Mester! – hajolt meg illedelmesen, és gúnyolta ki így mesterét az udvarias viselkedésével.

A mester a szemeit forgatta a kamera irányába, és könnyed hangvétellel tovább folytatta.

– A mágián belül kettő fő irányt különböztetek meg. Az egyik különféle eszközöket igényel, a másik kizárólag energiát használ. A különféle eszközöket igénylő mágia főleg a fizikai tárgyakban található és a személyben rejlő energiák együttes használatán alapszik. A kizárólag energiákat felhasználó mágia a személyben és a körülötte lévő térben található energiák együttes felhasználását teszi lehetővé. A mágiát bárki elsajátíthatja, hiszen mindenki rendelkezik a hozzá szükséges energetikai rendszerekkel és az ebből fakadó képességekkel. Mit is jelent mindez? Nos, dióhéjban: világunk kettő részre osztható, egy fizikai síkra és egy energetikai síkra. A fizikai síkon fizikai testtel, az energetikai síkon pedig energiatestekkel vagyunk és lehetünk jelen. Ezek közé tartozik az asztráltest vagy az energiamágia által létrehozott különféle testek sokasága. A fizikai síkot és az energetikai síkot az egyén tudata által a testében megtalálható energetikai rendszerek kötik össze – magyarázta tovább John. – Az emberi test energetikai rendszere a mindenki számára már jól ismert energiaközpontokból áll, amelyeket csakráknak nevezhetünk. Igen, jól hallottátok: a keleti tanokban említett energetikai rendszer teljesen megfelel a valóságnak. Ennek több oka is van, hiszen a Mágus Rend adta át ezt a tudást több ezer évvel ezelőtt az emberiségnek, de erről bővebben később lesz szó. A lényeg: a testben található hét fő energiaközpontot az erek mentén futó meridiánok kötik össze egymással. A meridiánok amolyan energiaereknek nevezhetők. Az energia ezeken keresztül áramlik az emberi testben. Egy mágiát használó ember ezeken keresztül képes az önmagában jelen lévő energiát tudatosan felhasználni a különféle mágiák gyakorlásához. Természetesen az ember környezetében is számos energiafajta található, amelyeket szintén fel lehet használni, de erről bővebben később ejtek szót.

– Ez eddig annyira unalmasan hangozhatott neked – szólt közbe Karen, és a kamera felé fordult –, tudom, mert amikor először hallottam, nekem is annak tűnt. Hidd el, amint látsz egy kis akciót, megváltozik a véleményed! Nekem elhiheted: az energiamágia gyakorlása roppant szórakoztató tud lenni – zárta gondolatait önelégült mosollyal.

– Ismét köszönöm a lelkes hozzászólást, kedves tanítványom – jegyezte meg imitált kedvességgel.

– Ugyan, nincs mit, bármikor számíthatsz rám, Mester! – kacsintott rá vidáman. – De ha elfogadsz tőlem egy jó tanácsot: szerintem nem kellene ilyen részletekbe menően bemutatnod a mágiát – tanácsolta kedvesen, majd visszafogottan kortyolt egy hatalmasat a kávéjából.

– Mégis mi a problémád az eddig elhangzottakkal? – tudakolta mély sóhajok közepette.

– Semmi, csak szerintem mindenkit inkább az akciójelenetek érdekelnek. A mágia fizikai szinten történő megnyilvánulása, a szemük előtt. Senkit sem érdekelt a működési elv és a többi elméleti maszlag. A száraz résszel nem tudsz embereket bevonzani. Eddig ez egy nagy nulla – jelentette ki hevesen, majd átkelt az utca túloldalára.

John nem tudta mire vélni tanítványa véleményét. Annyira elvonta a figyelmét a diskurzus, hogy meg sem érezte a távolban feltűnt megfigyelőjét. Az alak csupán egyetlen pillanatra jelent meg az eszköz kijelzőjén, de John még azon sem vette észre. Bátran lelépett az úttestre, és átvágott a forgalmas úton a tanítványához. A kamera mindeközben megfordult, mögéjük került, és onnan rögzítette tovább az eseményeket. A mester és tanítványa egymás mellett haladtak. Szótlanul folytatták útjukat, miközben reggeli energetizáló nedűjüket kortyolgatták.

– Szerintem az akciójelenetekkel nem lesz gond – szólalt meg végre hosszas töprengést követően a mester. – Hiszen még csak most kezdődött el a nap – tette hozzá lelkesen.

– Ebben lehet, hogy igazad van. Eleve érdekes eset, ahová most tartunk. Nézd, – mutatott a messzi távolba – már innen látni az épület körül az entitás intenzív jelenlétét – lelkendezett izgatottan Karen.

John eltekintett az épület irányába. A falai mentén fekete energiából álló, vékony szálakat fedezett fel. Az egyik ötödik emeleti lakásból indultak ki, és a fél épületet körbevették. Együtt egyfajta képlékeny, lüktető masszát alkottak.

– Nos, látod azt a vidámparkot ott? – kérdezte kíváncsian a kamerától a mester.

A kamera az épület felé fordult és ráközelített, de semmit sem észlelt. Visszafordult a mester felé, és jobbra-balra fordította magát, így fejezve ki nemleges válaszát.

– Az meg hogy lehet? Na, várj egy percet, gyere kicsit közelebb! – intett a kamerának, amely közvetlenül elé lebegett.

John összeérintette a jobb kezén a mutató- és középső ujját, majd megérintette a homloka közepét, végül a kamera lencséjét. Ennek hatására a homlokából apró, színes pontok tűntek elő, amelyekből egy buborékot képzett, és ezzel bevonta az optikát. Dolga végeztével az apró fények fokozatosan alábbhagytak, végül pedig elenyésztek.

– Most már látni fogod – mondta elégedetten.

A kamera ismét az épület felé fordult, és ráfókuszált. Megpillantotta az ötödik emeleti ablakból kiáradó, sűrű fekete masszát, amely indaszerűen fonta körbe a fél épületet. Az indákban megállás nélkül pulzált az energia. Mihelyst a kis eszköz ezt meglátta, irdatlan sebességgel a védelmezője mögé reppent.

– Máris megrémültél? – tudakolta meglepetten a háta mögött megbúvó eszköztől a mester.

A kamera ránézett, és ijedtében bólogatott. John elmosolyodott, és lágy hangon próbálta megnyugtatni a kis eszközt.

– Ugyan, nem kell félned! Ez, amit most látsz, egy ártó szándékú entitás energetikai jelenléte. A helyszínen érezhető energiákból meg tudom állapítani, hogy a jelen lévő entitás kizárólag gyermekekre veszélyes. Persze én is tévedhetek, ezért ez csupán egy előzetes megállapítás.

– Mennyire gyűlölöm az ilyen fajta entitásokat! – mordult fel mérgesen Karen, és dühében legurította kávéjának utolsó cseppjét is. Ezután egy laza mozdulattal elengedte poharát, amely váratlanul a legközelebbi szemetesben kötött ki. – Nos, ezek szerint az lesz a menet, hogy ketten – bökte őt oldalba szerényen a kamera –, jól van, akkor hárman felmegyünk oda, felmérjük a terepet, és lezúzzuk ezt a lényt? – szegezte neki a kérdést elszántan.

– Igen, de...

– Simán menni fog! – szakította félbe mesterét lelkesen. – Előre látom, mennyire szórakoztató lesz! – válaszolta meg saját kérdését Karen, ezzel is tüzelve magát, miközben meg sem hallotta mestere szavait.

– Igen, így is mondhatjuk, de úgyis hamar vége lesz.

A mondatot meghallva a kamera érdeklődően nézett fel a mesterre a háta mögül.

– Látom a zavarodottságot a lencsédben. A tanítványom az ilyen helyzetekben nagyon el tudja veszíteni a fejét, de jó nézni, ahogy munkálkodik – fűzte hozzá elégedetten.

– Fogd be a szád, vénember! – vágott vissza dühösen mesterének.

John elmosolyodott magában, és közelebb hajolt a kis eszközhöz.

– Köztünk legyen szólva: remélem, Karen most visszafogja magát, mert nem csak ketten leszünk jelen – súgta neki halkan.

A tanítvány sajnos meghallotta mesterét, és határozottan neki szegezte a szavait:

– Megteszem, ami tőlem telik, Mester, de nem ígérek semmit! Látom, Cam még mindig nem mer előjönni mögüled. Szóval, hogy intézzük el ezt, Mester?

Az épülethez értek, és John befejezte a kávéját. Szintén elengedte a poharát, amely köddé vált, majd a közeli szemetesben landolt. Kis hatásszünetet követően intett a kamerának, amely a háta mögül elé lebegett. Felemelte jobb mutatóujját, és végre elkezdte tervének felvázolását.

– Ha hagynád, hogy megválaszoljam az előző kérdésedet, már rég tudnád a választ. Először is, már többször megkértelek rá, hogy ne szólíts mesternek. Tudod, mennyire nem szívlelem ezt a titulust. Másodszor pedig a szokásos módon fogjuk ezt megjátszani: bemegyünk, felteszünk pár kérdést, miközben energetikailag felmérjük a terepet, és elintézzük a kéretlen látogatót. Azután átmegyünk a következő ügyfélhez.

A kamera lassan Karen felé fordult, és ráközelített. Tőle várta a nagy terv kibontakoztatását, mert semmit sem értett az előbb elhangzottakból.

– Ne rám fókuszálj, én sem tudom, miről van szó, csak egy tanítvány vagyok. Ez az első esetem terepen. A nagy mestermágusunk apránként szokott beavatni a tervei részleteibe. Idővel megszokod – világosította fel a kis eszközt.

John a titulus hallatán ismét összerezzent, és szúrós tekintetét a tanítványára szegezte.

– Ismételten megkérlek: ne szólíts mesternek!

Karen félmosollyal az arcán könyvelte el a „vezényszót”, amivel egy pillanat alatt fel tudta ingerelni mesterét.

– Szerintem itt lenne az ideje mélyebben beavatni a részletekbe a nézőidet, Mester!

John mély levegővétel kíséretében tekintett fel az égre, majd ingerülten nézett vissza a tanítványára, határozottan kifejezve nemtetszését a megszólítás miatt.

– Karen, ha még egyszer mesternek szólítasz, rád fogom uszítani az unokahúgom kristályszellemét!

– Hú, de megijesztettél! Nehogy végül megbánd ezt a kijelentésedet!

– Előre figyelmeztettelek. Inkább menjünk fel végre az ügyfélhez, és a becses nézők végre megismerhetik a különféle ártó szándékú lények jelenlétére utaló jeleket, valamint azok szakszerű eltávolítását.

– Értettem, Mester – felelte engedelmesen, és illedelmesen meghajolt.

John rosszallóan csóválta a fejét, így jegyezte meg magában a pillanatot.

    Az épület bejáratához értek, és John a névtáblákat fürkészte.

– Melyik lehet az?

– Hadd lám! – taszajtotta odébb mesterét Karen. – Ez lesz az, Schumer! – mutatott rá határozottan a névtáblára.

– A segítséged nélkül is látom.

– Persze, te vénember.

John megnyomta a hívógombot, mire azonnal egy élesen csilingelő dallam szólalt meg a hangszóróból. Nem sokkal később halkan köszöntötte őt egy aggódó nő.

– Jó napot, miben segíthetek?

Karen halkan súgta az instrukciókat segítségnyújtás gyanánt a mesterének.

– Ezt a gombot kell megnyomnod, ha válaszolni szeretnél. Hagyd, inkább majd én!

– Ne nyúlkálj! Tudom, hogyan kell válaszolni – nyomta meg finoman a gombot a válaszadáshoz, és udvariasan köszöntötte az ügyfelet. – Üdvözlöm, Miss Schumer! Tegnapelőtt beszéltünk telefonon, és ma reggel is beszélt már a kolléganőmmel. Jöttünk a megbeszélt találkozóra – mondta illedelmesen, majd elengedte a gombot.

– Ez nagyszerű, végre ideértek! Azonnal nyitom a kaput, egy pillanat – válaszolta megkönnyebbülten.

A kaputelefon recsegő hanggal kikapcsolt, és egy hangos, búgó zörej hallatszott az ajtó irányából. John szélesre tárta a bejáratot tanítványa előtt, és udvariasan előreengedte.

– Tessék, vén lányok előre!

– Ha-ha, nagyon vicces – grimaszolt rá unottan.

Amint beléptek az ajtón, egy idős házaspárral találták szemben magukat, akik abban a pillanatban készültek kitörni a hatalmas épület gyomrából. John úriemberhez méltón tartotta meg számukra az ajtót. Karen pedig azzal a lendülettel, amivel éppen belépett volna, az ajtó másik oldalára kényszerítette magát, így térve ki az útjukból. Az alacsony, idős nő kedvesen nézett fel a fölé tornyosuló férfira.

– Jaj, köszönjük a kedvességét, fiatalember! Manapság ritka az ilyen figyelmes fiatalság.

– Nagyon szívesen, hölgyem. Ha tudnák, milyen szörnyű időket élünk – felelte udvariasan John, miközben mosolyogva nézett a hölgy felett lebegő kamerába.

– Elnézést, tessék nyugodtan jönni! Bár nem vagyunk annyira fiatalok... legalábbis az egyikünk biztosan nem – jegyezte meg Karen, miközben gúnyos pillantást vetett mesterére.

Az ajtón kilépve az idős házaspár udvarias nevetéssel köszönt el tőlük, és halk kacajuk elenyészett az utca zajában. Karen a történtek hevében meglepetten nézett mesterére.

– Valami rosszat mondtam?

– Egyáltalán nem, az idősek általában ilyenek.

– Ki érti őket egyáltalán? – tűnődött el Karen. – Bár mindegy is. Inkább azt mondd meg: lift vagy lépcső? – szegezte mesterének a kérdést.

– Kíváncsi vagyok, milyen szintű az entitás energetikai jelenléte és a károsodás mértéke a térben. A harmadik emeletig lift, aztán lépcsőn megyünk tovább... de tudod mit, inkább megoldom – közölte tanítványával John, és elmosolyodott magában.

A mester közel lépett a tanítványához, finoman megfogta a karját, majd egy lila köd kíséretében hirtelen köddé váltak. Nem sokkal később, ugyanazon lila köd kíséretében megérkeztek a harmadik emeletre.

– Ez most komoly?! – kérdezte ingerülten Karen.

– Most nem tudom, mi a problémád – jegyezte meg elégedetten John.

– Már régóta könyörgök, hogy tanítsd meg nekem a teleportálást! Mégis mikor óhajtod átadni ezt a technikát?

John gondolkodva elsétált tanítványa mellett a lépcső irányába.

– Mit szólnál hozzá, ha a válaszom ismét az lenne, mint legutóbb? Még egyáltalán nem állsz készen rá!

Karen válaszra sem méltatta mesterét, és morcosan robogott tovább a lépcsőn felfelé a negyedik emeletre. Az őket követő kamera töretlenül rögzítette az eseményeket, majd John felé fordult.

– Imádom, amikor megsértődik és kissé harciassá válik. Ettől lesz képes jobban teljesíteni, majd meglátod – mondta elégedett félmosollyal a kamerába.

A mester továbbindult, az eszköz pedig lassan követte őt egészen a lépcső aljáig. A kis eszköz felnézett az emeletre, és ráfókuszált a lépcsőkorlátnak támaszkodó tanítványra.

– Nos, ha megtennéd, hogy inkább engem veszel, azt megköszönném! – Az optika rögtön felé fordult. – Itt az ideje, hogy elmélyedjek a mágia alapvető részleteiben.

Ennek hallatán a kamera még feszültebben fókuszált a mesterre. Semmit sem akart elszalasztani a mondandójából. Karen sem bírta tovább türtőztetni magát, és lekiabált mesterének:

– Ha ismét a hosszú verzióval kezded, a nézőid el fogják unni magukat! De kíváncsian hallgatlak, nekik mit fogsz mondani – világított rá a tényekre gúnyosan.

– Az lehet, de legalább alapvető információk birtokába jutnak, aminek hála jobban megérthetik a létezésüket – kiáltotta fel neki John, majd a kamera felé fordult. – Ha a drága tanítványom elhallgatna végre, akkor belekezdenék – fűzte hozzá nyomatékosan.

Karen háttal a lépcsőkorlátnak dőlt, és játékosan lekacsintott mesterére.

– Ahogy kívánod, Mester!

John meg sem lepődött tanítványa reakcióján. Jobbnak látta, ha inkább elkezdi az alapok felvázolását.

– A világunkat többnyire két fő részre lehet osztani: egy fizikai síkra és egy energetikai síkra. Az emberi testet úgyszintén két fő részre lehet osztani, egy fizikai és egy energetikai testre. Ahogy azt tudod, a fizikai világban az öt érzékszervünkkel érzékelünk. Az energetikai síkon pedig ezeknek az oda túlnyúlt változataival. Eddig gondolom világos – mosolygott kedvesen a kamerába a mester, miközben végre elindult lassan felfelé a lépcsőn.

A kamera határozottan bólogatott, mint aki értette, mit mondtak neki az előbb.

– Messze még az ötödik emelet. Remélem, végzel az alapok felvázolásával, mire felérünk – szólt közbe gúnyosan Karen.

John megállt a lépcső hetedik fokán, és komoran a tanítványára tekintett.

– Befejezném, ha nem szólnál közbe folyton!

– Elnézést kérek, Mester! Inkább felmegyek az ötödik emeletre, és energetikailag felmérem a terepet.

– Köszönöm, legalább végre hasznossá teszed magad, és remélem, végzel, mire felérek.

– Most, hogy mondod, inkább maradok, és kijavítalak, ha valahol érthetetlen lenne a nézők számára, amit mondasz – vágott vissza a tanítvány.

– Persze, még csak az kéne! De tudod mit? Legyen így! – felelte John, majd a kamera felé fordult és folytatta: – Az egyén a harmadik szemével képes látni és érzékelni a térben lévő különféle energiákat. Ezt hívhatjuk belső látásnak. A belső látásnak az általam tanított energiamágiában több szintje van. Megkülönböztetek aktív és passzív érzékelést, mely történhet tudatos vagy tudattalan módon. Ahhoz, hogy ezt megértsd, el kell mondanom, hogy a valóságot, amelyben vagyunk, feloszthatjuk külső, illetve belső világra. Ugyanis létezik egy külső világ, mely az egyénen kívül található, és egy belső világ, mely az egyénen belül. Az energiák érzékelése általában a külső világban észlelt, de az egyén belső világára ható folyamat. Erre a folyamatra lehet az egyén tudatos vagy tudattalan; attól függ, hogy az érzékelése aktív vagy passzív. Ez azt jelenti, hogy az egyén érzékelése lehet tudatosan aktív, tudatosan passzív, tudattalanul aktív és tudattalanul passzív a külső világból érkező, a belső világára ható energetikai folyamatokra vonatkozóan.

John megállt egy pillanatra, hogy hangsúlyozza mondandóját.

– Ha az egyén érzékelése tudatosan aktív, akkor látja és érzékeli a térben zajló energetikai folyamatokat és az ott jelen lévő entitásokat. Tudatosan képes irányítani az érzékelését, ebből adódóan tudja, mit lát és tapasztal. Az ilyen szintű érzékelés során a valós időben végbemenő energetikai folyamatokat észleli. Ha az egyén érzékelése tudatosan passzív, akkor képes ugyan látni és érzékelni a fizikai térben zajló folyamatokat, de nem akar tudomást venni a kapott információkról. Mondhatni: szándékosan elnyomja az érzékelését. Ha az egyén érzékelése tudattalanul aktív, akkor érzékelheti az energiákat, sőt, akár láthatja a különféle entitásokat, ám nem tudja tudatosan irányítani az érzékelését, így azt sem tudja, mit lát valójában. Nem ő uralja a folyamatot, csupán fogékony a körülötte lévő hatásokra. Ez történhet valós időben, de akár késleltetve is, ami azt jelenti, hogy nem a folyamatban lévő, hanem a már megtörtént eseményeket érzékeli. Ha pedig az egyén érzékelése tudattalanul passzív, akkor értelemszerűen semmit sem képes észlelni a körülötte végbemenő energetikai folyamatokból.

Karen és a kamera értetlenül néztek össze. A tanítvány nem bírta szó nélkül hagyni mestere zagyva előadását.

– Te meg mégis miket hordasz itt össze?

– Most miért vagy kiakadva? Szerintem érthetően mondtam.

Karen a fejét csóválta, és a markába temette az arcát. A kamera fellebegett hozzá a lépcső tetejére, és örömtelien rögzítette a pillanatot. Néhány másodperccel később visszafordult a mester felé, és ráközelített.

John érdeklődve húzta fel a szemöldökét, miközben a falnak dőlve, karba tett kézzel a következőt kérdezte tanítványától:

– Jó, rendben... akkor te ezt mégis hogyan mondanád?

Karen egy határozott mozdulattal maga felé fordította a kamerát, amely ijedtében bezárta az optikáját.

– Hé, kicsi, ne félj! – nyugtatta meg kedvesen az eszközt. – John, szívesen elmagyarázom a nézőknek érthetőbben, ha megengeded? – kérdezte lelkesen.

A mester lazán intett egyet jobb kezével, így adta meg az engedélyt tanítványának, majd elindult felfelé a lépcsőn. Az eszköz megnyugodva kinyitotta az optikáját, a tanítvány elé lebegett, és ráközelített.

– Köszönöm a szót! – nézett elhivatottan a kamerába, majd folytatta: – Szóval megpróbálom egyszerűbben és tömörebben megfogalmazni az előbb elhangzottakat. Az energiák érzékelése a belső látással lehetséges, a belső látás pedig a harmadik szemnek köszönhetően zajlik. A harmadik szemnek van egy aktív és egy passzív állapota, amelyből adódóan az ember láthatja és érzékelheti a körülötte lévő energiákat; vagyis a fizikai síkra ható, de az energetikai síkon végbemenő folyamatokat. Legalábbis én inkább valahogy így mondanám – tárta szélesre mindkét karját, és önmaga köré mutatott, miközben mestere egyetértő bólogatással jelezte, hogy nyugodtan folytathatja.

– Az ember körül jelen lévő, vagyis a külső világban meglévő, és az emberből eredő, vagyis a belső világából származó energiák különféle módon érzékelhetőek. Itt jön be a képbe az, amit a drága mesterem próbált az előbb elmondani nektek, csak kicsit nyakatekertre sikeredett. Az ember ezeket az energiákat képes érzékelni tudatosan vagy tudattalanul. Ez azt jelenti, hogy ha tudatos rájuk, akkor érzékeli a környezetében és önmagában lezajló energetikai folyamatokat, ha nem, akkor pedig nem. Az érzékelésért többnyire a harmadik szem felel. Bár sokan azt hiszik, ez állandóan zárva van, ez egy hatalmas nagy tévedés. Ugyanis résnyire mindenkinek nyitva van a harmadik szeme. Mivel az egyén harmadik szeme állandóan nyitva van, és ebből adódóan állandóan áramlanak az energiák az emberből kifelé és befelé, ezért az energiák érzékelése folyamatos! Erre a folyamatra lehet az ember tudatos vagy tudattalan. 

– Ebből adódóan – folytatta Karen lelkesen –, minél inkább kinyílik egy ember harmadik szeme, annál aktívabbá válik az érzékelése, és tudatosabb lesz az energiákra. Minél jobban összehúzódik a harmadik szeme, annál passzívabbá válik az érzékelése, és lesz tudattalanabb az energiákra. Az ilyen szintű érzékelés különböző változatai vezetnek el oda, hogy vannak, akik érzékelik az energiákat, és ekképpen a különböző entitásokat, míg mások nem. Vannak, akik az éppen zajló, míg mások a már megtörtént energetikai folyamatokat érzékelik. Ha valaki tudatos az energetikai folyamatokra és aktív az érzékelése, akkor képes a tudatával energiát felhasználva, valamilyen energetikai hatást kifejteni önmagára és a környezetére. Ezt hívjuk mágiának. Ezen belül is pontosabban energiamágiának, amiben mi is jártasak vagyunk – mutatott rá mesterére.

– A mágia tanulásának legelső lépése az, ha az ember elindul az önmegismerés útján. Az önmegismerés során fedezi fel a képességeit. A folyamat során lesz tudatosabb az önmagában és a környezetében végbemenő energetikai folyamatokra. A mágia tanulása során elsajátított tudást mindenki lelki szinten hordozza magában. Vannak emberek, akik ezért meglévő érzékeléssel és mágiaismeretekkel születnek, mert előző életük során ezt a tudást már elsajátították. Az önmegismerés során pedig tudatára ébrednek az elsajátított tudásuknak. Vannak azonban olyan emberek, akik az önmegismerés folyamata során az érzékelést és a mágiai ismereteiket még csak a jelenlegi életükben sajátítják el. Az emberek ezért a tudatosságuk szintjéből fakadóan lesznek képesek használni és alkalmazni az elsajátított mágiaismereteiket. A mágia elsajátításához nagyon fontos, hogy az ember ebben az inkarnációjában lelki szinten öntudatára ébredjen – fejezte be elégedetten Karen a kiselőadást.

